《郴旱檄北湖龙》
宋代·萧立之

北湖三百顷，其下神龙蟠。常时泛湖人，不敢笑语喧。

龙居祠下龙王庙，碧瓦朱甍映清湫。邦人四时迎送神，牲肥醴香神醉饱。

开庆元年秋七日，山中从前无此热。早禾焦死晚禾枯，百姓相看眼如血。

去年淫雨冬无收，私科官籴纷徵求。薯粮掘尽蕨根断，一饱谓有今年秋。

州家差官走田里，奉佛迎仙取龙水。南村北郭鼓鼕鼕，几日街头无处避。

尔龙位置尊鳞虫，须髯如戟声如钟。人间风日不到处，珍珠室屋珊瑚宫。

虾蟹为俦鳅鳖伍，耳如无闻目无睹。捍灾禦患则祀之，安得神龙食兹土。

我有旌阳在时剑，能磔尔龙为万段。徐将鲊法问张华，普施农民供一饭。

刑鹅投虎终无补，尔龙有知胡不雨。如问只守过湖船，块坐教人送钱楮。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。